
	Sihtasutuse Eesti Rakenduskõrgkoolid/Rakenduskõrgkoolide Rektorite Nõukogu rakenduslike teadus- ja arendustööde konkursi statuut

	


Üldsätted

1. Käesoleva statuudiga reguleeritakse sihtasutuse Eesti Rakenduskõrgkoolid/ Rakenduskõrgkoolide Rektorite Nõukogu liikmeskõrgkoolide (edaspidi rakenduskõrgkoolid) rakenduslike teadus- ja arendustööde (edaspidi töö) konkursi (edaspidi konkurss) korraldamist, nõudeid konkursil osalevatele teadustöödele, nende esitamise korda ja hindamist.
2. Konkursi eesmärk on:

2.1 väärtustada rakenduskõrgkoolide poolt teostatavaid rakendusliku suunitlusega projekte ja uurimusi;

2.2 tõsta rakenduskõrgkoolide motivatsiooni koostööks ettevõtlus- ja avaliku sektoriga;
2.3 teavitada avalikkust rakenduskõrgkoolide oskusteabe rakendamisest majandustegevuses.
3. Konkursi viib iga-aastaselt läbi sihtasutus Eesti Rakenduskõrgkoolid (edaspidi SA ERK) koostöös Tallinna Ettevõtlusametiga.

Konkursi korraldamine
4. Konkursi kuulutab välja ja taotluste esitamise tähtaja määrab SA ERK hiljemalt iga aasta 1. juunil. Konkursi väljakuulutamise ja käigu kohta avaldatakse teateid SA ERK ja rakenduskõrgkoolide veebilehtedel, siseveebis ja/või e-posti teel.

5. Kui mõni statuudis nimetatud kuupäev langeb nädalavahetusele, on kehtivaks kuupäevaks nädalavahetusele järgnev tööpäev.

Konkursil osalemise tingimused

3. Konkursil võivad osaleda rakenduskõrgkoolide liikmeskonda kuuluvad isikud ja neist koosnevad uurimisgrupid.
4. Konkursil osalevatel rakenduskõrgkoolidel peab olema seotus Tallinna linnaga.
5. Konkursil osalemiseks esitatakse vormikohane taotlus (vt Lisa) koos ankeedis nimetatud täiendavate materjalidega hiljemalt 3. septembriks e-posti aadressile info@rkrn.ee, kirja pealkirjaks “Konkurss”. E-kirja adressaatide hulgas peavad sisalduma kõigi töö teostamises osalenute e-posti aadressid.
6. Koos taotlusega võib esitada töö tulemust kasutava organisatsiooni hinnangu rakendamise tulemuslikkusest, koostöölepingu koopia ja väljavõtted töö avalikustamisest meedias.

7. Igal isikul või uurimisgrupil on õigus osaleda ühe tööga.
Tööle esitatavad nõuded

8. Töö on edukalt lõpetatud konkursi väljakuulutamise aastal või sellele eelneval aastal.
12. Esitatav töö on uudne ning selle tulemused on suunatud majanduse konkurentsivõime tõstmisele ja rakendatud/rakendamisel tootmises või teeninduses. 

Tööde hindamine

9. Konkursile laekunud tööde hindamiseks moodustab SA ERK 3–5 liikmelise ekspertkomisjoni vastavalt esitatud tööde temaatikale ja hulgale. Komisjoni kuulub vähemalt üks Tallinna Ettevõtlusameti esindaja.
10. Ekspertkomisjoni töökord lepitakse omavahel kokku ja protokollitakse komisjoni esimesel kohtumisel ning avalikustatakse SA ERK veebileheküljel (www.rkrn.ee). 

11. Komisjon vaatab materjalid läbi ja valib välja võidutöö hiljemalt 17. septembriks.
12. Töö hindamisel lähtutakse järgmistest kriteeriumitest:

16.1 töö tulemus on rakenduskõrgkoolis välja töötatud uus rakendatud teadmine (toode, tehnoloogia, teenus vmt) ja/või uute äritegevuste tekkimine, olemasolevate arendamine või täiustamine;

16.2 toote/tehnoloogia/teenuse väljatöötamise või hilisema kasutamise kohta on olemas või on olnud koostööleping rakenduskõrgkooli ja füüsilise või juriidilise isiku vahel; 

16.3 töö tulemusel on ette näha rakenduskõrgkooli tulude suurenemist tulevikus (sõlmitud on litsentsi- vm leping);
16.4 suunatus (soovitavalt) Tallinna ettevõtluskeskkonna arendamisele.
13. Ekspertkomisjonil on õigus tööde hindamisel mitte arvestada kõiki kriteeriume kohustuslikena ning vajadusel küsida taotlejatelt täiendavaid materjale.

14. Konkursi tulemused avaldatakse SA ERK ja rakenduskõrgkoolide infokanalites teavitades sealhulgas võitnud töö teostajat/uurimisgruppi. 

Konkursi tulemuste kinnitamine
15. Konkursi tulemused kinnitab SA ERK juhatuse liige.

16. Võidutöö teostanud isikut/uurimisgruppi autasustatakse Tallinna Ettevõtlusameti poolt korraldataval iga-aastasel Tallinna Ettevõtluspäeval oktoobri alguses. 

21.Võidutöö teostajat autasustatakse sihtstipendiumiga Tallinna linna poolt eraldatud summas. Kui võidutöö teostajaks on uurimisgrupp, jagatakse auhinnafond nende vahel võrdselt.

17. Sihtstipendium makstakse välja SA ERK poolt.

